Във Версай решават ще мине ли ЕС на няколко скорости - DenNews.bg
Във Версай решават ще мине ли ЕС на няколко скорости
На среща във Версай днес Франция и Германия, подкрепяни от Италия и Испания, ще обсъждат възможностите за Европа на няколко скорости. България и четирите членки на ЕС от Централна Европа вече заявиха, че са против каквито и да е идеи за оформяне на ядро и периферия на Европа.
Мини форумът на върха се провежда преди срещата на върха на ЕС в Рим, организирана по повод 60-ата годишнина от подписването на Римския договор за създаване на Европейската икономическа общност. Тази среща ще е на 25 март и на нея се очаква да се обсъжда бъдещето на ЕС след Брекзит.
За да се преодолеят възраженията на някои страни членки, по-специално на новодошлите от Изтока, както и тромавостта на един 27-членен съюз, то страните, които искат да напредват, биха могли да го правят на малки групи по различни приоритетни въпроси, като икономически растеж, социални въпроси, защита на границите или отбраната. "Ще има един ЕС на различни скорости, всички няма да участват всеки път във всички етапи на интеграцията", каза Меркел още на 3 февруари в Малта.
Всичко това вещае оживени дискусии на следващата среща на върха на ЕС в Брюксел в четвъртък. Източник: dnevnik.bg